<classify> SERIKALI imebainisha kuwa inaendelea kumuenzi Baba wa Taifa Mwalimu Julius Nyerere, kwa kuhakikisha fikra na mipango mizuri aliyoiweka inatekelezwa kwa manufaa ya Watanzania wote.Hayo yamebainishwa na viongozi wa serikali awamu ya tano, akiwemo Rais John Magufuli na Rais wa Serikali ya Mapinduzi Zanzibar, Dk Ali Mohammed Shein wakizungumza katika maeneo tofauti.Dk Shein amebainisha kwenye Uwanja wa Mkwakwani jijini Tanga kuwa katika kujibidiisha kuleta maendeleo, serikali inatekeleza fikra na mipango ya Baba wa Taifa ndio maana serikali zinahimiza ufanyaji kazi kwa bidii kupitia kalimbiu za Hapa Kazi tu na Tusifanye kazi kwa mazoea.Dk Magufuli akizungumza na mjane wa Baba wa Taifa, Mama Maria Nyerere nyumbani kwake Msasani Jijini Dar es Salaam, alikokwenda kumtembelea jana baada ya kushiriki Ibada ya Misa Takatifu ya Jumapili iliyofanyika Kanisa la Mtakatifu Petro, Oysterbay, amesema Mwalimu Nyerere alifanya kazi kubwa ya kujenga misingi imara ya nchi kuwa na amani, umoja na mshikamano na pia kujenga misingi ya uchumi wa kujitegemea kupitia Azimio la Arusha.Kutokana na mazingira hayo alitoa mwito kwa Watanzania wote hasa vijana kuungana na serikali katika kuyaenzi kwa vitendo yaliyofanywa na Baba wa Taifa, na pia kuliombea Taifa.Mama Maria Nyerere amemshukuru Rais Magufuli kwa kuendelea kumuenzi Baba wa Taifa na amemhakikishia kuwa yeye na wana maombi wenzake pamoja na Watanzania wote wanamuombea yeye, viongozi wote na Taifa kwa ujumla.Aidha, akiwa nyumbani hapo Rais Magufuli aliyeongozana na mkewe Mama Janeth alikutana na mtoto wa Baba wa Taifa, Makongoro Nyerere na wajukuu wa Baba wa Taifa.Misa kanisani Mapema jana asubuhi Rais Magufuli aliungana na Waumini wa Kanisa la Mtakatifu Petro, Oysterbay Jijini Dar es Salaam kusali Misa Takatifu ambapo waumini hao wamemuombea Baba wa Taifa, aliyefariki dunia tarehe 14 Oktoba, 1999.Katika mahubiri yake Paroko Msaidizi, Padre Barthlomeo Bachoo alisema katika uhai wake Baba wa Taifa aliongoza Taifa kwa hekima kubwa, alipenda amani, haki, alipiga vita ukoloni, udini, ukabila, rushwa, uonevu na alikuwa mcha Mungu aliyekuwa akisali katika kanisa hilo.Tunapomkumbuka Baba wa Taifa, Mwalimu Julius Kambarage Nyerere kila Mtanzania ana wajibu wa kuliombea Taifa, kuwa balozi wa amani, upendo, umoja na mshikamano na pia tuwaombee viongozi wetu waishi falsafa ya Mwalimu Nyerere, tusimtafute Nyerere makaburini bali tumtafute katika mambo aliyotufundisha, amesema Padre Bachoo.Baba huyo wa taifa alifariki dunia mwaka huo 1999 katika Hospitali ya St Thomas mjini London baada ya kupambana na kansa ya damu. Na kuzikwa katika kijiji cha Mwitongo, Butiama.Katika historia ya uongozi wake, aliiongoza Tanganyika tangu mwaka 1961 hadi 1964 kama waziri mkuu, kama rais; baada ya muungano wake na Zanzibar, aliongoza Tanzania kuanzia mwaka 1964 hadi mwaka 1985 kama rais.Mwalimu Nyerere ni kati ya viongozi wachache wa Afrika ambao wameacha madaraka kwa hiari baada ya kutawala kwa muda mrefu, akiwa bado anapendwa na wananchi walio wengi.Maneno ya Dk Shein Akizungumza katika shughuli ya kilele cha mbio za mwenge wa Uhuru na Kumbukumbu ya Baba wa Taifa Mwalimu Julius Kambarage Nyerere pamoja na wiki ya Vijana Kitaifa, jijini Tanga, Dk Shein alisema kuwa serikali zote mbili zimejizatiti katika kuzisimamia rasilimali ili ziwanufaishe watanzania wote kwa kuwaletea maendeleo.Alisema kumeanzishwa mikakati maalumu ya kuendeleza sekta ya viwanda ili kuongeza fursa za ajira na kuwa na matumizi bora ya rasilimali zilizopo ili kuifanya nchi kuwa na uchumi imara kwa kuleta mapinduzi ya viwanda.Aliongeza kuwa jitihada zinazochukuliwa na serikali zote mbili katika kukabiliana na vitendo vya rushwa na uhujumu wa uchumi ni miongoni mwa jitihada za kuendeleza fikra za Mwalimu.Alisema kuwa pale inaposemwa kwamba zinafuatwa falsafa za Mwalimu, inapaswa kuonesha kwa vitendo kwamba rushwa inachukiwa na watu hawajihusishi na vitendo vya utoaji na upokeaaji rushwa.Matendo makuu ya Nyerere Akieleza jinsi anavyokumbukwa Baba wa Taifa, Rais Dk Shein alisema kuwa atakumbukwa kwa alivyowaunganisha Watanzania kwa kuviongoza na kuvihamasisha vikosi vya ulinzi na usalama kumkabili adui, Idd Amin wakati alipovamia taifa la Tanzania , kumuondoa katika ardhi na kumngoa madarakani mwaka 1978.Kwa hivyo kila wakati tunapomkumbuka Mwalimu tuwe tunazingatia umuhimu wa kutoisaliti nchi yetu... tuyapende na kuyathamini mambo yetu na wala tusiyabeze... Mzee Abeid Karume alituhimiza umuhimu wa kupenda vyetu kwa kusema Kithamini kilicho chako mpaka usahau cha mwenzako, alisema Dk Shein.Aidha, Rais Dk Shein alisema kuwa ana amini kwamba endapo kila Mtanzania ataamua kwa dhati wa moyo wake kuyaenzi mambo mazuri ya Mwalimu Nyerere, Tanzania itapata maendeleo makubwa tena kwa haraka sana.Azungumzia Mwenge wa Uhuru Dk Shein alisema kuwa dhamira kubwa ya kukimbiza Mwenge wa Uhuru ni kuendelea kukumbushana misingi na mambo muhimu kwa maendeleo ya nchi sambamba na kutoa fursa ya kukutana na kukumbushana nafasi ya Tanzania mbele ya diplomasia ya Kitaifa.Pamoja na hayo, Rais huyo aliwaonya wale wote wanaojaribu kuupinga Mwenge wa Uhuru na kudai uwekwe kwenye makumbusho, na kubainisha kuwa katu serikali ya awamu ya tano haitaufuta badala yake itaendelea kuutunza kwani ni tunu ya taifa.Aliongeza: Mwenge ni tunu ya taifa hatuwezi kuufuta tutahakikisha kwa nguvu zetu tunaulinda kwani hii ni tunu ya taifa, tena nasisitiza kama kauli aliyoitoa Rais Magufuli mwaka jana kwenye uwanja wa Amani Zanzibar kuwa tutahakikisha Mwenge wa Uhuru utaendelea kuwepo na viongozi wajao pia tutawarithisha uendelee kuwepo, alisema.Akizungumzia ukombozi wa nchi za bara la Afrika alisema kuwa Tanzania ilishiriki katika ukombozi wa nchi mbalimbali za Afrika kutokana na Juhudi za Mwalimu Julius Nyerere na kujenga umoja wa kitaifa.Waziri mkuu ashusha rungu Naye, Waziri Mkuu, Kassim Majaliwa ametoa muda wa siku 10 kuanzia jana Jumapili kwa wakuu wa wilaya na wakurugenzi wa halmashauri 14 ambao katika halmashauri zao kuna miradi ya maendeleo ambayo imepitiwa na mbio za Mwenge kugundulika kuwa na kasoro na haina thamani ya viwango vya fedha.Hii miradi ambayo imepitiwa na mwenge wa Uhuru na kubainika kuwa na kasoro nataka kuanzia leo hadi tarehe 25 Oktoba wakuu wa wilaya na wakurugenzi wawe wamefikisha taarifa ofisi ya Rais Tamisemi kwa Waziri ili kujua ni hatua gani walizochukua na kuendelea na miradi hiyo hilo ni agizo alisema.Aliongeza Na ile miradi ambayo kiongozi wa mbio za Mwenge ameagiza vyombo vya ulinzi na usalama vichukue hatua,hatua hizo zichukuliwe haraka na ifikapo tarehe 20 ya mwezi huu niipate taarifa ofisini kwangu kwa wale wote waliohusika na ubadhirifu wa miradi hiyo, alisema.Safari ya Mwenge wa Uhuru Awali, Waziri wa Nchi Ofisi ya Waziri Mkuu Kazi,Vijana, Ajira na Wenye Ulemavu, Jenista Mhagama alisema kuwa Mwenge wa Uhuru mwaka huu umekimbizwa kwa umbali wa kilometa 28,283.8 katika mikoa 31 na halmashauri 195 katika siku 195.Mwenge huo ulikagua miradi ya maendeleo, kuweka mawe ya msingi, kutembelea miradi iliyopitiwa na mwenge wa mwaka 2017 ambapo jumla ya miradi 1,432 yenye thamani ya fedha shilingi 664,604,079,123.80 imezinduliwa na mingine kuwekewa mawe ya msingi.Kwa upande wa kasoro katika miradi jumla ya miradi 80 yenye thamani ya shilingi 27,503,446,495.66 kwenye halmashauri 64 ilitiliwa shaka na wakimbiza mwenge na haikuzinduliwa wala kuwekewa mawe ya msingi na kumtaka Waziri mwenye dhamana ya serikali za mitaa kuzichukulia hatua halmashauri hizo.  <topic>: kitaifa 